מטי צרפתי הרכבי

מטי צרפתי הרכבי (נולדה ב-13 באוגוסט 1962, י"ג באב ה'תשכ"ב) היא פוליטיקאית ישראלית המכהנת כחברת כנסת מטעם מפלגת יש עתיד. לפני כהונתה בכנסת הייתה ראש המועצה האזורית יואב.

ביוגרפיה
צרפתי הרכבי נולדה בקריית אתא, בת להורים ממוצא יווני. בגיל שנה התייתמה מאביה הביולוגי, שנהרג בתאונת דרכים במהלך שירותו הצבאי במילואים. היא גדלה עם אמה ואביה החורג. למדה ביולוגיה בתיכון בקריית אתא ושירתה בצה"ל בחיל האוויר.

לאחר שחרורה למדה בפקולטה לחקלאות של האוניברסיטה העברית וסיימה תואר ראשון כאגרונומית בהתמחות בגידול בעלי חיים. ב-1992 סיימה לימודי תואר שלישי, מטעם האוניברסיטה העברית והיא דוקטור בתחום גנטיקה של צמחים. עבדה באגף מחקר ופיתוח כחוקרת ומפתחת זנים ובאגף השיווק כמנהלת מוצר בחברת הזרע ג'נטיקס.

הייתה מתנדבת בשותפות 2000 וכיהנה כיושבת ראש שותפות ליהיי ואלי - יואב מאז הקמתה. הייתה פעילה בתחום הקהילתי והחברתי, שימשה יושבת ראש ועד ההורים, הייתה שותפה להקמת פורום נשים ומתנדבת במדים במשמר הגבול. במאי 2011 התמודדה בבחירות לראשות מועצה אזורית יואב ונבחרה ברוב של 54%.

ב-7 במרץ 2017 הודיעה צרפתי הרכבי, יחד עם עוד 6 ראשי מועצות אזוריות, על הצטרפותה למפלגת יש עתיד.

באוקטובר 2018 נבחרה לתקופת כהונה נוספת לאחר שאיש לא התמודד מולה בבחירות המוניציפליות.

במקביל לתפקידה כראש המועצה שימשה כגזברית וסגנית יו"ר איגוד ערים לאיכות הסביבה, נפת אשקלון, נציגת מרכז מועצות אזוריות לוועדת "אדם וביוספירה ישראלית", נציגת מרכז השלטון המקומי בארגון CEMR.

זכתה באות הגלובוס הירוק בקטגוריית עובד ציבור, מטעם ארגון חיים וסביבה לשנת 2015 ובאות הנגב לאיכות הסביבה לשנת 2017.

לקראת הבחירות לכנסת העשרים וחמש הוצבה במקום ה-18 ברשימת יש עתיד ונבחרה לכנסת.

חברה בוועדה לקידום מעמד האישה ולשוויון מגדרי, בוועדת המדע והטכנולוגיה ובוועדה למיזמים ציבוריים.

תפקידים ציבוריים לאורך השנים 
 יו"ר הוועדה המקומית לתכנון ובניה – מ.א. יואב.
 יו"ר הנהלת המתנ"ס - מ.א. יואב.
 יו"ר עמותת אשכולות יואב (מתנ"ס יואב).
 יו"ר הנהלת עמותת יואב לקידום חינוך תרבות ספורט ותיירות.
 יו"ר דירקטוריון חכ"ל יואב.
 יו"ר מעברים נגב צפוני.
 מ"מ יו"ר איגוד ערים לאיכות הסביבה, נפת אשקלון.
 חברה בוועדה המחוזית לתכנון ובניה, לשכת התכנון מחוז דרום.
 חברה באספה הכללית ובוועד המנהל של מכללת אחווה.
 נציגת מרכז מועצות אזוריות לוועדת "אדם וביוספירה ישראלית".
 נציגת מרכז השלטון המקומי בארגון CEMR.
 חברה בוועד ההנהלה של המכינות הקדם צבאיות.
 יו"ר הוועדה לסביבה וקיימות – מרכז השלטון האזורי.

חיים אישיים 
נשואה לערן הרכבי ואם לשלושה. מאז 1990 מתגוררת במושב סגולה. למשפחה משק חקלאי פעיל של כרמי יין.

קישורים חיצוניים

 מטי צרפתי הרכבי, ברשת החברתית פייסבוק
 מטי צרפתי הרכבי ברשת החברתית אינסטגרם

הערות שוליים

נשים בראשות מועצות אזוריות בישראל
ראשי מועצה אזורית יואב
בוגרי תיכון רוגוזין, קריית אתא
יתומי צה"ל
ראשי רשויות מקומיות מטעם יש עתיד
בוגרי האוניברסיטה העברית בירושלים: הפקולטה לחקלאות
בוגרות האוניברסיטה העברית בירושלים: הפקולטה לחקלאות
בעלות תואר דוקטור מהאוניברסיטה העברית בירושלים
בעלי תואר דוקטור מהאוניברסיטה העברית בירושלים
נשות המושב
אנשי המושב
חברי הכנסת העשרים וחמש
חברות הכנסת העשרים וחמש
חברות כנסת מטעם יש עתיד
קריית אתא: אישים
ישראליות שנולדו ב-1962
ישראלים שנולדו ב-1962